Thomas Heftye (1860–1921)

Thomas Thomassen Heftye (født 10. april 1860 i Vestre Aker, død 19. september 1921 i Trondheim) var en norsk offiser, telegrafdirektør, Venstre-politiker og statsråd i Forsvarsdepartementet.

Heftye ble kaptein i 1895, oberstløytnant i 1903. Han var militærattaché i Paris i perioden 1900–02 og militær konsulent ved statsrådsavdelingen i Stockholm 1903–05. I perioden 1905–21 var han telegrafdirektør. Heftye var statsråd i Forsvarsdepartementet i Otto Albert Blehrs første regjering 1903 og Gunnar Knudsens første regjering 1908, begge ganger for en kort periode. Han er særlig kjent for den innsatsen han som telegrafdirektør gjorde for utviklingen av radiotelegrafi i Norge, særlig opprettelse av radioforbindelse til Svalbard i 1911, og for Stavanger radio som for første gang opprettet radioforbindelse mellom Norge og USA.

Som idrettsmann var Heftye med i laget som gjennomførte den «første skitur gjennom Jotunheimen». Turen ble gjort sammen med kadett L. Bentzen, Knud Vole, Ole Røysheim, samt Nils og Guttorm Slaalien. Heftye var stifter av Norsk Luftseiladsforening og medlem av Den internasjonale olympiske komité (IOC) 1907–08, samt (som sin far) formann i Den Norske Turistforening i perioden 1918–21.

Heftye var sønn av Tho. Joh. Heftye. Fra 1897 til ca 1902 bodde han på Sarabråten som han overtok etter sin far. Han var en av seks samfunnstopper som omkom i Nidareid-ulykken i 1921, i forbindelse med åpningen av Dovrebanen.

Utmerkelser 
Heftye ble tildelt en rekke ordener og utmerkelser for sitt virke. I 1903 ble han utnevnt til ridder av 1. klasse av St. Olavs Orden, i 1912 ble han forfremmet til kommandør med stjerne og i 1915 tildelt storkors. Heftye var også kommandør av Dannebrogordenen, ridder av Æreslegionen, Officier de l’Instruction publique, storoffiser av Annams drageorden, kommandør av den greske Frelserens orden, kommandør av den portugisiske Kristusordenen, ridder av den portugisiske Avizordenen og kommandør av den svenske Sverdordenen. Han ble tildelt 2. klasse med stjerne av den prøyssiske Kroneordenen og 4. klasse av Den røde ørns orden.

I Stavanger er han hedret med Telegrafdirektør Heftyes vei som ligger på Ullandhaug.

Se også
 Liste over norske idrettspersoner på sokkel

Referanser

Eksterne lenker 
 
 

Norske forsvarsministre
Venstre-statsråder
Norske statsråder 1884–1905
Norske statsråder 1905–1940
Norske idrettsledere
Norske oberstløytnanter
IOK-medlemmer
St. Olavs Orden
Dannebrogordenen
Sverdordenen
Æreslegionen
Kristusordenen
Norske diplomater
Personer fra Oslo
Personer tilknyttet Telenor
Fødsler i 1860
Dødsfall i 1921
Kroneordenen (Preussen)